
REFERAT
Autorităţile administraţiei publice locale au sarcina şi responsabilitatea de a asigura pe teritoriul unităţii administrativ teritoriale servicii de salubrizare eficiente şi de calitate.

Prin intermediul Programului Operaţional Sectorial de Mediu (POS Mediu) vor fi promovate proiecte de management integrat al deşeurilor la nivel judeţean, condiţia esenţială pentru asigurarea eligibilităţii proiectului fiind existenţa unui cadru instituţional adecvat. Beneficiarii eligibili sunt Asociaţiile de Dezvoltare Intercomunitară reprezentate de Consiliile Judeţene.
Conform art.11 din Legea administraţiei publice locale nr.215/2001, actualizată “două sau mai multe unităţi administrativ-teritoriale au dreptul ca, în limitele competenţelor autorităţilor lor deliberative şi executive, să coopereze şi să se asocieze, în condiţiile legii, formând asociaţii de dezvoltare intercomunitară, cu personalitate juridică, de drept privat şi de utilitate publică ”.

Asociaţiile de dezvoltare intercomunitară se constituie în condiţiile legii, în scopul realizării în comun a unor proiecte de dezvoltare de interes zonal sau regional ori al furnizării în comun a unor servicii publice.

Proiectul “ Sistem integrat de management al deşeurilor în judeţul Timiş” este pregătit de către Ministerul Mediului şi Dezvoltării Durabile în cadrul “Asistenţei tehnice în vederea pregătirii proiectelor în sectorul de mediu din România-asistenţa tehnică în vederea pregătirii proiectelor în sectorul deşeurilor solide –judeţul Timiş”, măsura ISPA Nr.2005/RO/16/P/PA/001-05, în vederea finanţării din Fondul European de Dezvoltare  Regională, prin POS Mediu, Axa prioritară 2:Dezvoltarea sistemelor de management integrat al deşeurilor şi reabilitarea siturilor contaminate istoric.

Pentru realizarea şi gestionarea  unui sistem integrat de management al deşeurilor în judeţ şi a serviciului de salubrizare a localităţilor din judeţ, este necesar ca din Asociaţia de Dezvoltare Intercomunitară Deşeuri Timiş să facă parte toate unităţiile administrativ-teritoriale din judeţ.
Unităţile administrativ-teritoriale pot încheia între ele acorduri şi pot participa la iniţierea şi la realizarea unor programe de dezvoltare zonală sau regională, în baza hotărârilor adoptate de consiliile locale ori judeţene, după caz, în condiţiile legii.
Prin adresa nr.84431/23.02.2009 a Ministerului Mediului se precizează că obligaţiile de co-finanţare a proiectului şi  regimul contractelor de concesiune aflate în derulare se vor reglementa prin contractul de asociere a autorităţilor locale încheiat în temeiul prevederilor Legii administraţiei  publice locale nr.215/2001, republicată, cu modificările şi completările ulterioare, Legii finanţelor publice locale nr.237/2006 şi OUG nr.78/2000 privind regimul deşeurilor.
Având în vedere cele expuse mai sus propunem aprobarea Actului constitutiv-cadru şi a Statutului-cadru al Asociaţiei de Dezvoltare Intercomunitară Deşeuri Timiş (ADID), ce vor forma anexele nr.1 şi 2 la hotărâre.

